CELEX: 52020PC0221
Language: sk
Date: 2020-05-20
Title: Návrh NARIADENIE EURÓPSKEHO PARLAMENTU A RADY, ktorým sa stanovujú dočasné opatrenia týkajúce sa lehôt pre fázy zberu, overovania a posudzovania uvedené v nariadení (EÚ) 2019/788 o európskej iniciatíve občanov vzhľadom na šírenie ochorenia COVID-19

EURÓPSKA KOMISIA
            V Bruseli20. 5. 2020
            COM(2020) 221 final
            2020/0099(COD)
            Návrh
            NARIADENIE EURÓPSKEHO PARLAMENTU A RADY,
            ktorým sa stanovujú dočasné opatrenia týkajúce sa lehôt pre fázy zberu, overovania a posudzovania uvedené v nariadení (EÚ) 2019/788 o európskej iniciatíve občanov vzhľadom na šírenie ochorenia COVID-19
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Pandémia COVID-19 postihla členské štáty a ich občanov bezprecedentným spôsobom. V reakcii na pandémiu prijali členské štáty opatrenia na zastavenie alebo spomalenie prenosu ochorenia COVID-19 vrátane opatrení na obmedzenie pohybu, ktoré viedli k takmer úplnému zastaveniu verejného života skoro vo všetkých členských štátoch.
               
               
                  Pandémia má nevyhnutne značný vplyv aj na európsku iniciatívu občanov, nástroj participatívnej demokracie, ktorý závisí od zapojenia občanov v celej EÚ. Právo predložiť európsku iniciatívu občanov je zakotvené v Zmluve o Európskej únii (článok 11 ods. 4 Zmluvy o EÚ). Vnútroštátne opatrenia na obmedzenie pohybu a všeobecnejšie všadeprítomná pandémia v súčasnosti takmer znemožňujú organizátorom úspešne pokračovať v miestnych aktivitách v rámci kampane a v zbieraní vyhlásení o podpore v papierovej forme, aby mohli zozbierať požadované vyhlásenia v stanovenej lehote 12 mesiacov.
               
               
                  Členské štáty a európske inštitúcie majú aj určité povinnosti týkajúce sa overovania (vrátane osvedčovania) platnosti zozbieraných vyhlásení o podpore a posúdenia úspešnej iniciatívy. Aj tieto povinnosti sú časovo ohraničené. V dôsledku mimoriadnych okolností vyplývajúcich z vnútroštátnych opatrení prijatých v reakcii na bezprecedentnú krízu v oblasti verejného zdravia spôsobenú pandémiou COVID-19 si členské štáty a európske inštitúcie možno nedokážu splniť tieto povinnosti v stanovených zákonných lehotách.
               
               
                  S cieľom zachovať účinnosť nástroja európskej iniciatívy občanov počas tejto pandémie a poskytnúť opätovné ubezpečenie a právnu zrozumiteľnosť organizátorom iniciatív, v prípade ktorých prebieha zber vyhlásení, ich overovanie alebo posudzovanie, treba prijať dočasné opatrenia, ktoré umožnia predĺžiť lehoty na zber vyhlásení v rámci týchto iniciatív. Prijať by sa mali aj podobné dočasné opatrenia umožňujúce členským štátom požiadať Európsku komisiu o predĺženie lehoty na overovanie v prípade, že ich príslušné orgány v dôsledku opatrení prijatých na boj proti pandémii nemôžu dokončiť overovanie v stanovenej lehote. Podobne by Európsky parlament a Európska komisia mali mať možnosť odložiť verejné vypočutie organizátorov a stretnutie s nimi až do času, keď to opäť umožní situácia v oblasti verejného zdravia v krajine, v ktorej plánujú zorganizovať tieto stretnutia. Zodpovedajúca lehota na posúdenie platnej iniciatívy by sa mala takisto primerane predĺžiť.
               
            
            
               •Súlad s existujúcimi ustanoveniami v tejto oblasti politiky
            
            
               
                  Právnym predpisom, na ktorý sa vzťahuje toto nariadenie, je nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov. Uvedené nariadenie neobsahuje osobitné ustanovenia, ktoré by umožnili predĺženie lehoty na zber vyhlásení, ich overovanie a posúdenie v súvislosti s registrovanými iniciatívami v situáciách, ako je kríza spôsobená ochorením COVID-19. Je preto nevyhnutné prijať relevantné ustanovenia, v ktorých sa zohľadní účinok opatrení prijatých v reakcii na krízu v oblasti verejného zdravia spôsobenú pandémiou COVID-19 a poskytne sa právna istota skupinám organizátorov a orgánom členských štátov.
               
            
            
               •Súlad s ostatnými politikami Únie
            
            
               
                  Značné ťažkosti, ktorým v dôsledku opatrení členských štátov prijatých v reakcii na pandémiu COVID-19 v súčasnosti čelia organizátori pri zbieraní vyhlásení o podpore v papierovej forme a organizovaní miestnych kampaní na informovanie verejnosti o svojich iniciatívach, by mohli obmedziť ich schopnosť dosiahnuť prahovú hodnotu jedného milióna vyhlásení o podpore v najmenej siedmich členských štátoch. Ide o základný predpoklad na požiadanie Európskej komisie, aby predložila návrh právneho aktu Únie o danom predmete na účely vykonávania zmlúv. V dôsledku toho by sa obmedzila účinnosť tohto nástroja participatívnej demokracie na úrovni Únie, ktorý poskytuje občanom Únie právo predložiť návrh na takýto právny krok. Rovnako ako v prípade iných politík a právnych nástrojov Únie ovplyvnených pandémiou COVID-19 sa preto navrhuje prijať dočasné opatrenia proti týmto nepredvídateľným a mimoriadnym vplyvom.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Návrh sa týka lehôt uplatniteľných na fázu zberu a overovania vyhlásení a fázu posudzovania podľa nariadenia (EÚ) 2019/788. Prijatie toho nariadenia je založené na článku 24 Zmluvy o fungovaní Európskej únie (ďalej len „ZFEÚ“). Článok 24 ZFEÚ poskytuje osobitný právny základ pre európsku iniciatívu občanov a prijatie ustanovení upravujúcich postupy a podmienky požadované pre iniciatívu občanov v zmysle článku 11 Zmluvy o Európskej únii prostredníctvom nariadení. Preto je aj tento návrh založený na článku 24 ZFEÚ.
               
            
            
               •Subsidiarita (v prípade inej ako výlučnej právomoci)
            
            
               
                  Dĺžka príslušných lehôt pre európske iniciatívy občanov je vymedzená v nariadení (EÚ) 2019/788. Toto nariadenie vo svojej súčasnej podobe neposkytuje potrebnú flexibilitu pri uplatňovaní lehôt, ktorá by umožnila skupinám organizátorov, členským štátom a európskym inštitúciám využiť možnosť predĺženia týchto lehôt v prípade mimoriadnych okolností, ako je napríklad pandémia COVID-19. Takéto predĺženia je možné dosiahnuť iba prostredníctvom ustanovení práva Únie, t. j. v podobe dočasných výnimiek.
               
               
                  •
                        Proporcionalita
               
               
                  Toto opatrenie Únie je potrebné na dosiahnutie cieľa správneho fungovania európskej iniciatívy občanov stanovenej v nariadení (EÚ) 2019/788 vzhľadom na rozsah účinkov opatrení členských štátov prijatých v reakcii na pandémiu COVID-19. Návrh je obmedzený na cielené dočasné opatrenia, ktoré sa prijímajú v reakcii na účinky opatrení členských štátov v kontexte pandémie COVID-19. Opatrenia sa obmedzujú na to, čo je nevyhnutné na zabezpečenie právnej istoty a na zachovanie účinnosti európskej iniciatívy občanov, ako je zakotvená v Zmluve o Európskej únii.
               
               
                  Vykonávacie právomoci Komisie, pokiaľ ide o ďalšie predlžovanie lehoty na zber vyhlásení v súvislosti s dotknutými iniciatívami, sú obmedzené rozsahom pôsobnosti a primerané. Podliehajú objektívnej, overiteľnej požiadavke, aby opatrenia prijaté členskými štátmi platili alebo sa naďalej uplatňovali vo väčšine členských štátov alebo vo viacerých členských štátoch, ktoré predstavujú viac ako 35 % obyvateľstva EÚ. Podobne Komisia udelí členskému štátu povolenie uplatniť predĺženie lehoty na overovanie pre danú iniciatívu, iba ak dotknutý členský štát preukáže, že v dôsledku platných opatrení v súvislosti s pandémiou COVID-19 nemôže dokončiť overovanie v stanovenej lehote troch mesiacov. Dotknutý členský štát musí podať odôvodnenú žiadosť o takéto predĺženie.
               
            
         
         
            
               
                  Navrhovaná zmena je časovo obmedzená, keďže sa predpokladá, že pandémia bude prekonaná do konca roka 2022.
               
            
            
               •Výber nástroja
            
            
               
                  Nariadenie je vhodným nástrojom na zavedenie potrebnej flexibility pri predlžovaní zákonných lehôt, ktoré sa uplatňujú na fázu zberu a overovania vyhlásení a fázu posudzovania v rámci európskej iniciatívy občanov podľa nariadenia (EÚ) 2019/788. Predlžovanie týchto lehôt si vyžaduje všeobecne platný akt Únie, ktorý je záväzný a priamo uplatniteľný vo všetkých členských štátoch. Nariadenie sa takisto považuje za vhodný spôsob poskytnutia potrebného právneho základu na to, aby sa Komisii udelili vykonávacie právomoci, pokiaľ ide o predĺženie lehoty na zber vyhlásení a lehoty na ich overovanie na základe žiadosti dotknutého členského štátu.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  neuvádza sa
               
            
            
               •Konzultácie so zainteresovanými stranami
            
            
               
                  Vzhľadom na naliehavosť tejto záležitosti sa neuskutočnili formálne konzultácie so zainteresovanými stranami. Návrhu však predchádzala konzultácia so skupinou odborníkov na európsku iniciatívu občanov. Stretnutie so skupinou odborníkov sa konalo 30. apríla 2020 po preskúmaní základného náčrtu zmien. Komisia dostala aj viaceré listy od organizátorov iniciatív prebiehajúcich počas pandémie, ktorí ju žiadali o nájdenie primeraných a vhodných riešení, a najmä o predĺženie lehôt, s cieľom riešiť ich problémy pri zbieraní potrebných vyhlásení o podpore. Podobné žiadosti dostala aj od poslancov Parlamentu vrátane predsedu Výboru pre ústavné veci.
               
            
            
               •Získavanie a využívanie expertízy
            
            
               
                  neuvádza sa
               
            
            
               •Posúdenie vplyvu
            
            
               
                  Účelom navrhovaných cielených dočasných opatrení je predovšetkým zabezpečiť, z mimoriadnych dôvodov v súvislosti so šírením ochorenia COVID-19, predĺženie príslušných lehôt stanovených v nariadení (EÚ) 2019/788. Opatrenia sa budú uplatňovať počas pomerne krátkeho obdobia. Preto sa posúdenie vplyvu nepovažuje za potrebné.
               
            
            
               •Regulačná vhodnosť a zjednodušenie
            
            
               neuvádza sa
            
            
               •Základné práva
            
            
               
                  neuvádza sa
               
            
            
               4.VPLYV NA ROZPOČET
            
            
               
                  Návrh nemá vplyv na rozpočet.
               
               
                  Podľa nariadenia (EÚ) 2019/788 musia organizátori zaviesť online systém na zber vyhlásení o podpore. Môžu sa rozhodnúť, že si taký systém vytvoria sami, ale môžu použiť aj centrálny online systém na zber vyhlásení, ktorý vytvorila a riadi Komisia. V prípade iniciatív, pri ktorých sa používa centrálny online systém na zber vyhlásení, je s predĺžením lehoty na zber vyhlásení spojené dlhodobejšie sústavné používanie tohto centrálneho systému skupinami organizátorov. Keďže systém je navrhnutý tak, aby sa mohol používať súčasne pri viacerých iniciatívach, takéto sústavné používanie nepredstavuje žiadne dodatočné náklady. Predĺženie lehoty na zber vyhlásení si nevyžaduje dodatočné ľudské zdroje v administratíve Komisie na prácu s týmito iniciatívami, keďže povinnosti Komisie v súvislosti s iniciatívami, stanovené v nariadení (EÚ) 2019/788, zostávajú rovnaké.
               
            
            
               5.ĎALŠIE PRVKY
            
         
         
            
               •Plány vykonávania, spôsob monitorovania, hodnotenia a podávania správ
            
            
               
                  Vykonávanie týchto opatrení sa bude monitorovať a budú sa o ňom podávať správy v rámci všeobecných mechanizmov podávania správ stanovených v nariadení (EÚ) 2019/788.
               
            
            
               •Vysvetľujúce dokumenty (v prípade smerníc)
            
            
               
                  neuvádza sa
               
            
            
               •Podrobné vysvetlenie konkrétnych ustanovení návrhu
            
            
               
                  Navrhované dočasné opatrenia sa týkajú nariadenia (EÚ) 2019/788 o európskej iniciatíve občanov.
               
               
                  V návrhu sa stanovuje možnosť predĺženia lehôt na zber vyhlásení o podpore iniciatív zaregistrovaných podľa nariadenia (EÚ) 2019/788 alebo podľa nariadenia (EÚ) č. 211/2011. V návrhu sa tiež stanovuje možnosť členského štátu požiadať o predĺženie lehoty na overovanie vyhlásení. Podobné opatrenie sa navrhuje v súvislosti s predĺžením lehoty na posúdenie platnej iniciatívy v závislosti od konkrétnych okolností. Opatrenia majú dočasný charakter, keďže sa budú uplatňovať iba do konca roka 2022.
               
               
                  Pokiaľ ide o predĺženie lehoty na zber vyhlásení, v návrhu sa ako prvé dočasné opatrenie uvádza predĺženie lehoty na zber vyhlásení o šesť mesiacov v prípade iniciatív, v rámci ktorých zber vyhlásení o podpore už prebiehal 11. marca 2020, teda v deň, keď Svetová zdravotnícka organizácia oficiálne oznámila, že šírenie ochorenia COVID-19 sa stalo celosvetovou pandémiou. Všetky členské štáty odvtedy prijímajú opatrenia na zastavenie alebo spomalenie pandémie, čo podstatne obmedzuje možnosti organizátorov iniciatív pri vedení miestnych kampaní a pri zbieraní vyhlásení o podpore v papierovej forme.
               
               
                  Príslušné ustanovenie dopĺňa splnomocnenie Komisie predĺžiť lehotu na zber vyhlásení v rámci týchto iniciatív a iniciatív, pri ktorých sa zber vyhlásení začal neskôr, v prípade, že sú takéto opatrenia (naďalej) zavedené vo väčšine členských štátov alebo vo viacerých členských štátoch, ktoré predstavujú viac ako 35 % obyvateľstva EÚ, alebo v prípade nového vypuknutia ochorenia, ktoré si vyžiada, aby členské štáty opätovne prijali takéto opatrenia, ktoré budú v rovnakej miere ovplyvňovať dané iniciatívy. Toto splnomocnenie je časovo obmedzené (iba predĺženia o tri mesiace s maximálnou celkovou lehotou na zber vyhlásení 24 mesiacov) a založené na objektívnych kritériách.
               
               
                  Vykonávacie akty pre ďalšie predlžovanie lehoty na zber vyhlásení v prípade iniciatív, v rámci ktorých zber vyhlásení už prebiehal 11. marca 2020 alebo v deň nadobudnutia účinnosti tohto nariadenia, môžu byť prijaté až po nadobudnutí účinnosti tohto nariadenia. Predĺženie o šesť mesiacov stanovené v tomto nariadení poskytuje Komisii po nadobudnutí jeho účinnosti dostatočný čas na to, aby v prípade potreby rozhodla o ďalšom predĺžení lehoty na zber vyhlásení pre tieto iniciatívy.
               
               
                  Návrh obsahuje osobitné dočasné opatrenie pre prípad, keď členský štát zastáva názor, že v dôsledku mimoriadnych okolností spôsobených opatreniami prijatými v krajine vnútroštátne orgány odôvodnene nemôžu dokončiť overovanie a osvedčovanie vyhlásení o podpore v lehote troch mesiacov. V takom prípade môže členský štát podať Komisii odôvodnenú žiadosť o predĺženie tejto lehoty o minimálne jeden mesiac a maximálne tri mesiace.
               
               
                  Viaceré iniciatívy, v rámci ktorých v súčasnosti prebieha zbieranie vyhlásení o podpore, sú zaregistrované podľa nariadenia (EÚ) č. 211/2011. Pokiaľ ide o proces zbierania a overovania vyhlásení, na tieto iniciatívy sa naďalej vzťahujú ustanovenia uvedeného nariadenia. V návrhu je zabezpečené, že príslušné opatrenia týkajúce sa predĺženia lehoty na zber a overovanie vyhlásení sa uplatňujú aj na tieto iniciatívy.
               
               
                  Podľa nariadenia (EÚ) 2019/788 sa konkrétne lehoty vzťahujú aj na obdobie posudzovania. Od európskych inštitúcií sa vyžaduje, aby zorganizovali stretnutie s organizátormi (má ho zorganizovať Komisia v priebehu jedného mesiaca od predloženia úspešnej iniciatívy) a verejné vypočutie (má ho zorganizovať Európsky parlament v priebehu troch mesiacov po predložení iniciatívy). Takéto podujatia môže byť ťažké zorganizovať v lehotách stanovených v nariadení (EÚ) 2019/788 vzhľadom na opatrenia zavedené v reakcii na pandémiu COVID-19 v krajine, v ktorej inštitúcie zamýšľajú zorganizovať tieto podujatia. V takom prípade by európske inštitúcie mali mať možnosť zorganizovať takéto podujatia, až keď to opäť umožní situácia v oblasti verejného zdravia v danej krajine. V takých prípadoch prijme Európska komisia do troch mesiacov od verejného vypočutia v Európskom parlamente oznámenie v reakcii na platnú iniciatívu.
               
               
                  Ak sa v dôsledku dočasných opatrení vymedzených v tomto návrhu predĺži lehota na zber vyhlásení, ich overovanie alebo posúdenie, treba prijať dočasné opatrenie, ktorým sa zabezpečí predĺženie období uchovávania údajov vymedzených v nariadení (EÚ) 2019/788, aby sa predišlo právnej požiadavke, ktorá by viedla k predčasnému zlikvidovaniu vyhlásení o podpore.
               
            
            
               2020/0099 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY,
            
            
               ktorým sa stanovujú dočasné opatrenia týkajúce sa lehôt pre fázy zberu, overovania a posudzovania uvedené v nariadení (EÚ) 2019/788 o európskej iniciatíve občanov vzhľadom na šírenie ochorenia COVID-19
            
            
               EURÓPSKY PARLAMENT A RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 24,
            
         
         
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               so zreteľom na stanovisko Európskeho hospodárskeho a sociálneho výboru
                  1
               ,
            
            
               so zreteľom na stanovisko Výboru regiónov
                  2
               ,
            
            
               konajúc v súlade s riadnym legislatívnym postupom,
            
            
               keďže:
            
            
               (1)Svetová zdravotnícka organizácia 11. marca 2020 oznámila, že šírenie ochorenia COVID-19 sa stalo celosvetovou pandémiou. Dôsledky tejto pandémie dramaticky a mimoriadne zasiahli členské štáty. Tie prijali sériu reštriktívnych opatrení na zastavenie alebo spomalenie prenosu ochorenia COVID-19 vrátane opatrení na obmedzenie voľného pohybu občanov, zákazu verejných podujatí a zatvorenia obchodov, reštaurácií a škôl. Tieto opatrenia viedli k takmer úplnému zastaveniu verejného života skoro vo všetkých členských štátoch.
            
            
               (2)Opatrenia prijaté členskými štátmi majú nevyhnutne značný vplyv na európsku iniciatívu občanov. V nariadení Európskeho parlamentu a Rady (EÚ) 2019/788
                  3
                sa na to, aby bola európska iniciatíva občanov úspešná, vyžaduje, aby organizátori zozbierali najmenej jeden milión vyhlásení o podpore v najmenej siedmich členských štátoch počas obdobia dvanástich mesiacov. V dôsledku opatrení prijatých v reakcii na pandémiu COVID-19 sa podstatne skomplikovalo predovšetkým zbieranie vyhlásení o podpore v papierovej forme, vedenie miestnych kampaní a organizovanie verejných podujatí, ktoré majú zásadný význam pre úspech iniciatívy.
            
            
               (3)Podľa nariadenia (EÚ) 2019/788 majú aj členské štáty a inštitúcie Únie určité právne povinnosti. Tieto povinnosti podliehajú prísnym lehotám, v súvislosti s ktorými sa v nariadení (EÚ) 2019/788 nepovoľujú žiadne výnimky.
            
            
               (4)V Zmluve o Európskej únii sa občanom Únie priznáva právo obrátiť sa na Komisiu so žiadosťou, aby predložila návrh právneho aktu Únie na účely vykonávania zmlúv. Iniciatíva občanov je jedným z hlavných nástrojov pre občanov Únie na jednoduché a dostupné zapojenie sa do demokratickej a politickej diskusie o Únii a na zaradenie tém, na ktorých im záleží, do programu Únie.
            
            
               (5)Vzhľadom na súčasné mimoriadne okolnosti a predovšetkým opatrenia prijaté členskými štátmi v reakcii na pandémiu COVID-19 sú potrebné dočasné opatrenia na zachovanie účinnosti tohto nástroja a na zabezpečenie právnej istoty v súvislosti s možným predlžovaním platných lehôt.
            
            
               (6)Členské štáty uviedli, že budú iba postupne znižovať úroveň obmedzení zavedených opatreniami v reakcii na pandémiu COVID-19 s cieľom monitorovať a kontrolovať situáciu v oblasti verejného zdravia. Predĺženie lehoty na zber vyhlásení o podpore o šesť mesiacov, ktoré sa vzťahuje na obdobie začínajúce 11. marca 2020, keď Svetová zdravotnícka organizácia oznámila, že šírenie ochorenia sa stalo celosvetovou pandémiou, je preto vhodné. Toto predĺženie je založené na predpoklade, že prinajmenšom počas prvých šiestich mesiacov od 11. marca 2020 bude mať väčšina členských štátov alebo viaceré členské štáty, ktoré predstavujú viac ako 35 % obyvateľstva Únie, zavedené opatrenia podstatne obmedzujúce možnosti organizátorov pri vedení miestnych kampaní a pri zbieraní vyhlásení o podpore v papierovej forme. Lehota na zber vyhlásení v prípade iniciatív, v rámci ktorých zber vyhlásení už prebiehal 11. marca 2020, by sa preto mala predĺžiť o šesť mesiacov. V prípade, že sa lehota na zber vyhlásení v rámci iniciatívy začala po 11. marci, táto lehota by sa mala proporcionálne predĺžiť.
            
            
               (7)Vzhľadom na skutočnosť, že koniec pandémie v Únii je ťažké predvídať, je vhodné splnomocniť Komisiu na prijímanie vykonávacích aktov v záujme ďalšieho predĺženia lehoty na zber vyhlásení, pokiaľ ide o iniciatívy, v rámci ktorých bude 11. septembra 2020 stále prebiehať zber vyhlásení v prípadoch pretrvávajúcich mimoriadnych okolností vyplývajúcich z pandémie COVID-19. Predĺženie lehoty na zber vyhlásení o šesť mesiacov, ktoré sa stanovuje v tomto nariadení, by malo poskytnúť Komisii dostatočný čas na rozhodnutie, či je ďalšie predĺženie lehoty na zber vyhlásení odôvodnené. Uvedené splnomocnenie by okrem toho malo Komisii umožniť prijatie vykonávacích aktov s cieľom predĺžiť lehotu na zber vyhlásení aj v prípade novej krízy v oblasti verejného zdravia spojenej s novým vypuknutím ochorenia COVID-19, ak sa vo väčšine členských štátov alebo vo viacerých členských štátoch, ktoré predstavujú viac ako 35 % obyvateľstva Únie, zavedú opatrenia s pravdepodobne rovnakými účinkami.
            
            
               (8)S cieľom zaistiť jednotné podmienky predlžovania lehoty na zber vyhlásení by sa mali na Komisiu preniesť vykonávacie právomoci. Uvedené právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011
                  4
               .
            
            
               (9)Opatrenia prijaté členskými štátmi v reakcii na pandémiu COVID-19 môžu výrazne ovplyvniť schopnosť príslušných orgánov overovať platnosť vyhlásení o podpore v lehote troch mesiacov stanovenej v nariadení (EÚ) 2019/788. Príslušné orgány môžu mať napríklad k dispozícii menej zamestnancov alebo môžu mať v dôsledku pandémie dodatočné úlohy a povinnosti.
            
            
               (10)Členské štáty by mali zabezpečiť, aby napriek opatreniam prijatým v reakcii na pandémiu COVID-19 ich správne orgány fungovali čo najnormálnejšie. Za mimoriadnych okolností by však členský štát mal mať možnosť podať Komisii odôvodnenú žiadosť o povolenie uplatniť predĺženie lehoty na overovanie a osvedčovanie vyhlásení. Žiadosť by mala byť odôvodnená a mali by sa v nej zohľadniť účinky opatrení súvisiacich s pandémiou na fungovanie príslušných orgánov daného členského štátu. Žiadne povolené predĺženie by nemalo byť dlhšie než pôvodná lehota na overovanie.
            
            
               (11)V dôsledku opatrení prijatých členskými štátmi v reakcii na pandémiu COVID-19 môže byť pre inštitúcie Únie zložité zorganizovať stretnutia s organizátormi alebo verejné vypočutia v súvislosti s posudzovaním platných iniciatív v členskom štáte, v ktorom zamýšľajú zorganizovať tieto stretnutia. V takých prípadoch by inštitúcie mali mať možnosť odložiť organizáciu týchto stretnutí až do času, keď to umožní situácia v oblasti verejného zdravia v danom členskom štáte. Ak sa verejné vypočutie odloží, Komisia by mala mať možnosť odložiť prijatie oznámenia, v ktorom uvedie svoje právne a politické závery týkajúce sa iniciatívy, na termín tri mesiace po vykonaní verejného vypočutia, aby mohla v oznámení náležite zohľadniť svoje zistenia z vypočutia.
            
            
               (12)Ak sa v dôsledku opatrení prijatých členskými štátmi v reakcii na pandémiu COVID-19 predĺži lehota na zber vyhlásení, ich overovanie alebo posúdenie, zodpovedajúcim spôsobom sa predĺžia aj obdobia uchovávania údajov z vyhlásení o podpore stanovené v nariadení (EÚ) 2019/788.
            
            
               (13)Nepredvídateľne a náhle vypuknutie ochorenia COVID-19 a výsledné opatrenia prijaté členskými štátmi, ktorých platnosť sa pravidelne predlžuje, znamenajú, že pokiaľ ide o niektoré jednotlivé situácie, nebolo možné včas prijať dočasné opatrenia uvedené v tomto nariadení. Z toho dôvodu by sa mali dočasné opatrenia vzťahovať aj na obdobie pred nadobudnutím jeho účinnosti.
            
            
               (14)Toto nariadenie by sa malo uplatňovať aj na iniciatívy zaregistrované pred 1. januárom 2020 podľa nariadenia Európskeho parlamentu a Rady (EÚ) č. 211/2011
                  5
               , na ktoré sa podľa článku 27 nariadenia (EÚ) 2019/788 naďalej uplatňujú ustanovenia uvedeného nariadenia o lehote na zber vyhlásení o podpore a na ich overovanie a osvedčovanie členskými štátmi.
            
         
         
            
               (15)Vzhľadom na dočasný charakter opatrení členských štátov prijatých v reakcii na pandémiu COVID-19 by malo byť obdobie uplatňovania tohto nariadenia tiež obmedzené.
            
            
               (16)Toto nariadenie by sa malo prijať bezodkladne, aby situácie právnej neistoty, ktorým sú vystavení občania, organizátori, štátna správa a inštitúcie Únie, predovšetkým ak príslušné lehoty na zber vyhlásení o podpore, ich overovanie a posúdenie s ohľadom na viaceré iniciatívy už uplynuli alebo čoskoro uplynú, trvali čo najkratšie. Preto je vhodné povoliť výnimku z osemtýždňovej lehoty uvedenej v článku 4 Protokolu 1 o úlohe národných parlamentov v Európskej únii, ktorý tvorí prílohu k Zmluve o Európskej únii, Zmluve o fungovaní Európskej únie a Zmluve o založení Európskeho spoločenstva pre atómovú energiu.
            
            
               (17)Toto nariadenie by malo nadobudnúť účinnosť čo najskôr, a to dňom nasledujúcim po jeho uverejnení v Úradnom vestníku Európskej únie,
            
            
               PRIJALI TOTO NARIADENIE:
            
            
               Článok 1
            
            
               Predmet úpravy
            
            
               V tomto nariadení sa stanovujú dočasné opatrenia týkajúce sa lehôt na zber vyhlásení, ich overovanie a posúdenie pre iniciatívy občanov zaregistrované podľa nariadenia (EÚ) 2019/788 a nariadenia (EÚ) č. 211/2011 v súvislosti s opatreniami, ktoré prijali členské štáty v reakcii na pandémiu COVID-19.
            
            
               Článok 2
            
            
               Predĺženie lehôt na zber vyhlásení o podpore
            
            
               1.Bez ohľadu na článok 8 ods. 1 nariadenia (EÚ) 2019/788 a článok 5 ods. 5 nariadenia (EÚ) č. 211/2011, ak ide o lehotu na zber vyhlásení o podpore iniciatívy, v rámci ktorej 11. marca 2020 už prebiehal zber vyhlásení, maximálna lehota na zber vyhlásení sa predlžuje v každom prípade o šesť mesiacov.
            
            
               V prípade, že sa zber vyhlásení o podpore iniciatívy začal medzi 11. marcom 2020 a 11. septembrom 2020, maximálna lehota na zber vyhlásení potrvá do 11. septembra 2021.
            
            
               2.Komisia môže prijať vykonávacie akty na predĺženie maximálnych lehôt na zber vyhlásení, pokiaľ ide o iniciatívy uvedené v odseku 1, ak sa vo väčšine členských štátov alebo vo viacerých členských štátoch, ktoré predstavujú viac ako 35 % obyvateľstva Únie, budú po 11. septembri 2020 naďalej uplatňovať opatrenia prijaté v reakcii na pandémiu COVID-19, ktoré podstatne obmedzujú možnosti organizátorov pri zbieraní vyhlásení o podpore v papierovej forme a pri informovaní verejnosti o prebiehajúcich iniciatívach.
            
            
               Komisia môže prijať vykonávacie akty na predĺženie maximálnej lehoty na zber vyhlásení, pokiaľ ide o iniciatívy, v rámci ktorých zber vyhlásení prebieha v čase nového vypuknutia ochorenia COVID-19, čo si vo väčšine členských štátov alebo vo viacerých členských štátoch, ktoré predstavujú viac ako 35 % obyvateľstva Únie, vyžaduje uplatňovanie opatrení, ktoré postihnú organizátorov týchto iniciatív v rovnakej miere.
            
            
               Tieto vykonávacie akty sa prijmú v súlade s konzultačným postupom uvedeným v článku 6 ods. 2 a uvedie sa v nich, ktorých iniciatív sa týkajú, ako aj nový dátum ukončenia ich lehoty na zber vyhlásení.
            
            
               Každé predĺženie trvá tri mesiace.
            
            
               Na účely posúdenia, či je splnená požiadavka uvedená v prvom a druhom pododseku, členské štáty poskytnú Komisii na požiadanie informácie o opatreniach, ktoré prijali alebo zamýšľajú prijať v reakcii na pandémiu COVID-19.
            
            
               3.Bez ohľadu na odseky 1 a 2 celkové trvanie lehoty na zber vyhlásení neprekročí 24 mesiacov.
            
            
               4.Komisia poskytne organizátorom a členským štátom informácie o povolených predĺženiach týkajúcich sa dotknutých iniciatív. Svoje rozhodnutie zverejní v online registri uvedenom v článku 4 ods. 3 nariadenia (EÚ) 2019/788.
            
            
               Článok 3
            
            
               Predĺženie lehôt na overovanie a osvedčovanie vyhlásení o podpore členskými štátmi
            
         
         
            
               1.Bez ohľadu na článok 12 ods. 4 nariadenia (EÚ) 2019/788 a článok 8 ods. 2 nariadenia (EÚ) č. 211/2011, ak sa členský štát domnieva, že v dôsledku opatrení, ktoré prijal v reakcii na pandémiu COVID-19, nebude možné dokončiť overovanie a osvedčovanie vyhlásení o podpore danej iniciatívy v lehote stanovenej v uvedených ustanoveniach, môže podať odôvodnenú žiadosť o povolenie uplatniť predĺženie tejto lehoty. Žiadosť sa predloží Komisii najneskôr jeden mesiac pred koncom príslušnej lehoty.
            
            
               2.Ak Komisia na základe žiadosti predloženej v súlade s odsekom 1 skonštatuje, že požiadavky stanovené v tomto odseku sú splnené, prijme vykonávací akt, ktorým povolí dotknutému členskému štátu, aby uplatnil predĺženie lehoty uvedené v odseku 1. Predĺženie nesmie byť kratšie ako jeden mesiac a dlhšie ako tri mesiace.
            
            
               Komisia informuje o predĺžení členský štát a organizátorov dotknutej iniciatívy. Svoje rozhodnutie zverejní v online registri uvedenom v článku 4 ods. 3 nariadenia (EÚ) 2019/788.
            
            
               Článok 4
            
            
               Predĺženie lehôt na posúdenie platných iniciatív
            
            
               1.Bez ohľadu na článok 14 ods. 2 a článok 15 ods. 1 nariadenia (EÚ) 2019/788, ak Európsky parlament alebo Komisia narazia po 11. marci 2020 na ťažkosti s organizovaním verejného vypočutia, respektíve stretnutia s organizátormi v dôsledku opatrení prijatých v reakcii na pandémiu COVID-19 členským štátom, v ktorom tieto inštitúcie zamýšľajú zorganizovať vypočutie alebo stretnutie, zorganizujú vypočutie alebo stretnutie hneď, ako to umožní situácia v oblasti verejného zdravia v danom členskom štáte.
            
            
               2.Bez ohľadu na článok 15 ods. 2 nariadenia (EÚ) 2019/788, ak Európsky parlament odloží verejné vypočutie podľa odseku 1 tohto článku, Komisia do troch mesiacov od verejného vypočutia prijme oznámenie, v ktorom uvedie svoje právne a politické závery týkajúce sa iniciatívy.
            
            
               Článok 5
            
            
               Predĺženie lehôt na uchovávanie osobných údajov
            
            
               1.Bez ohľadu na článok 19 ods. 5 nariadenia (EÚ) 2019/788, ak sa v súlade s článkami 2 a 3 tohto nariadenia predĺži maximálna lehota na zber vyhlásení alebo na ich overovanie a osvedčovanie v rámci danej iniciatívy, predĺži sa o rovnaký čas aj lehota 21 mesiacov, počas ktorých sa majú zlikvidovať vyhlásenia o podpore a ich kópie.
            
            
               2.Bez ohľadu na článok 19 ods. 8 nariadenia (EÚ) 2019/788, ak sa v súlade s článkami 2, 3 a 4 tohto nariadenia predĺži maximálna lehota na zber vyhlásení, ich overovanie a osvedčovanie v rámci danej iniciatívy alebo lehota na jej posúdenie, predĺžia sa o rovnaký čas aj lehoty, počas ktorých sa majú zlikvidovať záznamy o e-mailových adresách podľa uvedeného článku.
            
            
               Článok 6
            
            
               Postup výboru
            
            
               1.Komisii pomáha výbor pre európsku iniciatívu občanov zriadený článkom 22 nariadenia (EÚ) 2019/788.
            
            
               2.Ak sa odkazuje na tento odsek, uplatňuje sa článok 4 nariadenia (EÚ) č. 182/2011.
            
            
               Článok 7
            
            
               Nadobudnutie účinnosti
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               Uplatňuje sa do 31. decembra 2022.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
         
         
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  
                        Ú. v. EÚ C , , s. .
               
               
                  
                     (2)
                  
                        Ú. v. EÚ C , , s. .
               
               
                  
                     (3)
                  
                        Nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (Ú. v. EÚ L 130, 17.5.2019, s. 55).
               
               
                  
                     (4)
                  
                        Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).
               
               
                  
                     (5)
                  
                        Nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (Ú. v. EÚ L 65, 11.3.2011, s. 1).